ועדת הכלכלה, כנסת 16, פרוטוקול מספר 108, 2003-12-09 11:30

שלום שמחון: אני מתכבד לפתוח את ישיבת הוועדה.

שלום שמחון: על סדר היום תקנות מקורות אנרגיה (יעילות אנרגטית וסימון אנרגטי במזגנים) (תיקון), התשס"ד-2003.

שלום שמחון: עו"ד זאב גרוס, בבקשה.

עו"ד זאב גרוס: התקיימו דיונים עם נציגי היצרנים בנושאים שונים.

עו"ד זאב גרוס: אנחנו סיכמנו טבלה של COP, דהיינו מקדמי יעילות, והתקדמות במהלך השנים עד שנת 2011 עם בדיקה מחדש שתתקיים בשנת 2009.

עו"ד זאב גרוס: התקנות נוסחו והוכנס גם אלמנט של דירוג אנרגטי שזה דבר שהוא מקובל גם באירופה.

עו"ד זאב גרוס: התקנות יצאו בשבוע שעבר לעיון כל הגורמים לפני משלוח למשרד המשפטים.

עו"ד זאב גרוס: התקנות המקוריות קובעות שמקדם יעילות 3 ייכנס לתוקף בראשון לינואר 2004, וזו הבעיה שעמדה בפני כל היצרנים ובגלל זה באו בפני כבוד הוועדה.

עו"ד זאב גרוס: אנחנו מבקשים לדחות את המועד הזה בשנה בכדי לבצע את השלמת התקנת התקנות החדשות.

דוד טל: למה צריך לדחות את זה לשנה?

עו"ד זאב גרוס: אם הוועדה תקבע מועד קצר יותר אז בבקשה.

עו"ד זאב גרוס: אנחנו כיום במצב שהפצתי את הנוסח המתוקן לכל הגורמים כאשר מדובר בעשרה גורמים שקיבלו את התקנות והם צריכים להעיר עליהם.

עו"ד זאב גרוס: אני ביקשתי שזה ייעשה תוך חודש.

עו"ד זאב גרוס: זה מכניס אותנו לתחילת ינואר.

עו"ד זאב גרוס: עד שאנחנו נסיים את הניסוח יעברו עוד שבועיים ואז אני מעביר את זה למשרד המשפטים.

אתי בנדלר: זה ייקח יותר משבועיים כי אם תהיינה הערות תצטרך לשקול אותן.

עו"ד זאב גרוס: כן.

עו"ד זאב גרוס: אני מעריך שאני יכול להעביר את זה למשרד המשפטים לקראת סוף פברואר או אמצע מרץ.

עו"ד זאב גרוס: יהיו לפחות עוד שני סיבובים במשרד המשפטים וזה גם כן ייקח זמן וכך יוצא שאנחנו לקראת המחצית השנייה של השנה.

עו"ד זאב גרוס: אני מקווה שברבעון השלישי של 2004, הוועדה תוכל לדון בזה.

עו"ד זאב גרוס: אני לוקח לעצמי קצת מקדם ביטחון מבחינת לוח הזמנים.

שלום שמחון: מר רגב, אתה בוודאי מתנגד לעניין.

רונן רגב: אני קודם כל מופתע.

רונן רגב: כל המידע שנמסר כרגע הוא מידע חדש לגמרי שלא הגיע אלינו.

רונן רגב: בעבר משרד התשתיות הזמין אותנו לכל הישיבות או לדיונים בנושא הזה.

רונן רגב: פתאום זה נעלם לחלוטין.

רונן רגב: אנחנו לא קיבלנו את התקנה החדשה.

רונן רגב: לא קיבלנו הסבר שמבקשים לדחות את השלב הבא בגלל שיש תקנה חדשה.

רונן רגב: לא צירפנו אותנו לישיבות האלה למרות שמשרד התשתיות עצמו מודה שיש פה עניין צרכני מובהק.

רונן רגב: הוא גם העביר אלינו פרטים מדהימים לגבי הנושא הזה.

רונן רגב: העברתי אליך העתק עם הרבה מאוד נתונים על האינטרס.

שלום שמחון: כן, קיבלתי.

רונן רגב: מדובר על תקנה שהמהלך הכולל שלה לפי הערכה שלהם, אמור לחסוך כ-700 מיליון שקל לציבור הצרכנים.

רונן רגב: לא מדובר בחיסכון מבוטל.

שלום שמחון: אני חוזר לדיון הקודם שהיה לנו בנושא הצמיגים.

שלום שמחון: מדווח לנו עכשיו חבר הכנסת דוד טל שהעוזר שלו עשה בדיקה אצל פנצ'רים מאכרים, ובחמישה מקומות שבהם הוא היה נמצאו מנהלים מקצועיים.

רונן רגב: זה מאוד בעייתי שיש פה איזשהי בחירה סלקטיבית מתי כן פונים לארגוני הצרכנים ולנציגי הציבור להשתתף בדיונים האלה ומתי לא.

רונן רגב: האינטרס של ציבור הצרכנים בנושא הזה לא פחת.

רונן רגב: אנחנו העלנו בפני משרד התשתיות ובפני היצרנים, גם בוועדה הזו, דרישה מאוד מאוד בסיסית שעומדת בבסיס התחרות וזה משפר את הגילוי לצרכנים.

רונן רגב: ליצור חובה שכל פרסומת למזגן תכלול גם את מקדם היעילות האנרגטית שלו.

שלום שמחון: ישנן שתי אפשרויות.

שלום שמחון: אפשרות אחת היא לא לקבל את הדחייה של השנה אלא לעשות את זה פחות מזה.

שלום שמחון: בכל מקרה, תהיה בישיבה הזו דחייה.

שלום שמחון: לא נעלמה מעיני הוועדה בישיבה הקודמת העובדה שהשוק המקומי בין היתר נשען על כוח אדם שצריך לתכנן אותו מראש.

שלום שמחון: בישיבה הקודמת הבהרנו שאין לנו בתקופה הזו עניין ללכת למהלך שיקשה על החברות שעוסקות בשוק המקומי ויאלץ אותן להביא תקנים ממקומות אחרים על חשבון עובדים מהשוק המקומי.

שלום שמחון: הבהרנו את העניין הזה באופן ברור.

שלום שמחון: אני לא פותח עכשיו דיון מחדש.

שלום שמחון: אנחנו צריכים להחליט עכשיו האם הארכה שתהיה היא ארכה של חצי שנה או של שנה כפי שהוצע כאן על ידי שר התשתיות.

שלום שמחון: אני מציע שנתמקד בנקודה עצמה ושלא נפתח את הדיון.

רונן רגב: לדעתנו, אם יש כבר דחייה אז צריך לקצר את זה ככל הניתן כי הנזק הוא נזק מתמשך לציבור הצרכנים, הוא לא נפסק.

רונן רגב: אבל יש פה עניין של איך מתבצע הדיון.

רונן רגב: התחיל פה מהלך של הפיכת הדיון ליותר ציבורי.

רונן רגב: גם הוועדה בסיכום בישיבה הקודמת דרשה נתונים.

רונן רגב: אולי הוועדה קיבלה נתונים, אנחנו לא יודעים.

רונן רגב: הוצגו פה איומים על זה שיהיו פה פיטורים המוניים.

רונן רגב: אתה סיכמת בישיבה הקודמת שאתה רוצה לקבל נתונים איך נערכו מ-2000 עד 2004 לנושא הזה.

רונן רגב: לא ברור איך פתאום מתקופה של עשר שנים שבהן צריך להיערך, מ-2000 ועד 2010, הם כן מסכימים ל-2005.

רונן רגב: כלומר, יש פה הרגשה שאולי זה כן יותר עניין של משא ומתן של לדחות את זה בעוד ועוד חודשים.

רונן רגב: צריך שההחלטה בסופו של דבר תתקבל על סמך נתונים שקופים שיוצגו כאן.

שלום שמחון: אני רוצה להיות הגון בעניין.

שלום שמחון: אין מבחינתי צורך לעשות משהו שאני לא אוכל ליישם אותו גם בפעם הבאה.

שלום שמחון: אם אני קובע את זה לחודש יולי שהוא שיא העונה אז זה לא רלוונטי, אני עושה מעצמי קרקס, הם יבואו לבקש ממני דחייה.

שלום שמחון: ולכן בכל מקרה, אני יכול לדבר רק על החורף הבא.

שלום שמחון: אנחנו יודעים בדיוק מתי מתחיל החורף הבא ואלו הם התאריכים שאנחנו מדברים עליהם כרגע.

שלום שמחון: אנחנו יכולים להסתדר פה כדי להגיע לאותה תוצאה.

שלום שמחון: אפשר למתוח את הדיון עכשיו ולהסביר למה יש פה קומבינציה, או משהו כזה, ממילא לא נרד לעומק העניין.

שלום שמחון: אם יש משהו עקרוני שמחייב אותנו לדחיית התקנות האלה אז אני מוכן לשמוע אותו.

שלום שמחון: אם לא, מבחינת לוח הזמנים זה נראה לי בהחלט סביר.

שלום שמחון: אני לא אעשה משהו שיגרום להם ללכת הביתה בשיא העונה שלהם.

דוד טל: אדוני היושב ראש, אני חושב שפרק הזמן של שנה שאנחנו נותנים להם הוא די והותר.

דוד טל: אם נכון מה שנאמר פה שמדובר על סכום של 700 מיליון שקלים אז מדובר בהרבה מאוד כסף לציבור הצרכנים.

דוד טל: אבל, אני מוכן גם ללכת לקראת ולו רק שייאמר כאן שלא תשמע שום טענה נוספת לדחייה נוספת.

דוד טל: זאת אומרת, 2005 זה 2005 ומזה אנחנו לא חוזרים.

דוד טל: אם אנחנו דוחים את זה אז זה בתנאי שלא תישמע טענה בשנת 2005 שרוצים לדחות את זה לשנת 2006.

עו"ד זאב גרוס: משרד התשתיות היה מוכן לעמוד בכך שזה יהיה בראשון לראשון 2004.

עו"ד זאב גרוס: אנחנו באנו לקראת הבקשה של היצרנים ובקשת הוועדה שעמדה על המצוקה של היצרנים המקומיים.

עו"ד זאב גרוס: אנחנו בדעה שאנחנו שיפרנו את המצב בהרבה.

שלום שמחון: חבר הכנסת טל מבקש באופן ברור התחייבות של היצרנים שלוח הזמנים שנקבע פה הוא לוח הזמנים ושאין להם כוונה בתואנות של פיטורים או של היערכות או שינויים ארגונים, לבקש דחייה נוסף.

שלום שמחון: זה כמובן יירשם בפרוטוקול, אם אכן תבוא בקשת דחייה כזו.

ראובן קמחי: עם כל הכבוד לייצור המקומי צריך לראות העובדה שהיבואנים מספקים בערך פי 5 ממה שהייצור המקומי נותן.

ראובן קמחי: היצרנים המקומיים מייצרים היום בחוץ לארץ והם מביאים את זה לארץ תחת שמם.

ראובן קמחי: "אלקטרה" פתחה מפעל בסין והיא מייבאת את זה לארץ.

ראובן קמחי: מדאיגה אותי העובדה שאנחנו לא מסתכלים על העסק כעסק כולל.

ראובן קמחי: אנחנו מדברים על יעילות.

ראובן קמחי: יש מיליון דרכים להשיג את היעילות הזו.

ראובן קמחי: באירופה אף אחד לא מדבר על אנרגיה, גם ארצות-הברית לא מדברת על אנרגיה.

ראובן קמחי: היא קונה בסין את כל התוצרת שהיא זקוקה והיא לא מדברת על אנרגיה בכלל.

ראובן קמחי: אפשר להשיג את היעילות אם ישנו את סוג הגז.

שלום שמחון: ראובן, אתה יבואן.

שלום שמחון: אני רוצה למקד את הדיון.

שלום שמחון: בדיון הקודם למדנו על יעילות אנרגטית והדיון עכשיו הוא לא על העניין הזה.

שלום שמחון: מה שעמד ביננו לבין אישור התקנה הזו זה מועד הדחייה ומחויבות של היצרנים המקומיים.

ראובן קמחי: השוק הזה הוא פרוץ לכל עבר מאחר והאנשים שעוסקים בזה הם אנשים שבאים לשלושה חודשים, מתקינים את המכשיר ובזה גמרו את העסק.

ראובן קמחי: כלומר, אנשים לא מקצוענים, אין הרשאה לנושא הזה.

דוד טל: מר קמחי, זה כבר מאחורנו.

דוד טל: התקנות האלה צריכות להיכנס בשנת 2004 ויש בקשה שהן לא תיכנסנה לתוקף ב-2004 אלא בשנת 2005 משום שזו אולי גזירה שלא תוכלו לעמוד בה ובגלל סיבות אחרות.

דוד טל: אנחנו ברוב טובו של היושב ראש, מסכימים לקבל את זה.

דוד טל: אני אומר שאני מסכים לקבל את זה ולו רק שלא תשמע טענה בשנת 2005 לדחות את זה ל-2006.

ראובן קמחי: אין פה נציג של משרד העבודה, אבל אני אומר שהמצב הוא בכי רע.

ראובן קמחי: כשאנחנו מדברים על החלפת סוג גז אנחנו מדברים על לחצים של 450 PSI ואני לא מאמין שטכנאי מהשורה מסוגל - - -

לאה ורון: ראובן, האם יש לך קושי כלשהו עם מועד הדחייה שמוצע פה לוועדה לאשר?

ראובן קמחי: אני לא מאמין שאנחנו נגיע למקדם 3 האמיתי הזה כי מכון התקנים יודע היום שלמקדם 3 הזה הוא לא מסוגל להגיע.

ראובן קמחי: האפשרות האמיתית היא באמת לשנות את הגז ואז אפשר לעשות את זה יפה מאוד.

ראובן קמחי: אבל, צריך אז סוג אחר בכלל של אנשים שיעסקו במטריאה הזו.

שלום שמחון: נציג "תדיראן", בבקשה.

בני גולדשטיין: התקנה החדשה, העדכון כפי שהוא מובא בפניכם, מבחינתנו הוא בסדר גמור.

בני גולדשטיין: ראשון לראשון שנת 2005 הוא מועד שמקובל עלינו ונערכנו לקראתו.

עדי פרי: באירופה וביפן עובדים על תקן שמדרג את היעילות האנרגטית כאשר הצרכן יכול לבדוק.

עדי פרי: המידע מובא לחלוטין בפני הצרכן כי צריכת האנרגיה, היעילות, מסומנת היום, ובעתיד זה ידורג גם כן בדרוג מספרים.

עדי פרי: אם צרכן רוצה להשקיע יותר כסף ולקנות מזגן עם מקדם יעילות של 2.8 או 3.2 אז שישקיע ויקנה.

שלום שמחון: הצרכן ממש מבין בזה.

עדי פרי: על כל מזגן בחנות יש תווית אנרגיה והנתונים מופיעים.

עדי פרי: התקן קבע בכוונה שהמדבקה על מזגנים תהיה בצבע צהוב ובולט, במקום גלוי.

עדי פרי: יש מספר נתונים שצריכים להיות עליה.

שלום שמחון: האם אדם שגר בשיכון המזרח מבין בזה?

עדי פרי: אדם בשיכון המזרח מבין אם האוטו נוסע 18 ק"מ לליטר או 24 ק"מ לליטר או 3 ק"מ לליטר?

עדי פרי: הוא מבין, הוא יודע.

עדי פרי: הוא גם יודע כמה ביטוח הוא משלם על האוטו.

עדי פרי: אנחנו עובדים עם המפעלים הגדולים ביותר בסין לייצור מזגנים.

עדי פרי: מפעל מספר אחד של מזגנים מייצר 4.5 מיליון מזגנים, ומספר שתיים מייצר 4 מיליון מזגנים.

עדי פרי: השלישי מייצר קצת פחות מזה.

עדי פרי: כולם עובדים עם גז ידידותי לסביבה, גז 410A, ולא עם COP 3.

דוד טל: אדוני היושב ראש, בעיקרון אני מתנגד לדחיות כאלה.

דוד טל: אתה הצעת לי משהו וקיבלתי את זה.

דוד טל: אבל אם אנחנו חוזרים אחורנית - - -

שלום שמחון: בשביל זה אני אומר שאני לא פותח את הדיון.

שלום שמחון: כרגע אני מדבר רק על הראשון לראשון 2005, דחייה של שנה.

שלום שמחון: הויכוח התקיים גם בישיבה הקודמת ואמרו לי שיש גם כל מיני מחויבויות בינלאומיות וכן הלאה.

שלום שמחון: לא נחזור חזרה על הדיון.

שלום שמחון: האם יש לכם בעיה עם דחייה לשנה, האם אתם רוצים להציע שנתיים או ארבע שנים?

ראובן קמחי: אני מדבר על יבוא מסין.

ראובן קמחי: היום הם הספקים מספר אחד בעולם.

ראובן קמחי: 20 מיליון מכשירים יוצאים ממפעלים מסודרים.

ראובן קמחי: בשביל שיבואן סביר יוכל להניע את התהליך, הוא צריך לפחות שנתיים.

שלום שמחון: כלומר, אתה מציע את הראשון לראשון 2006.

ראובן קמחי: אמת.

ראובן קמחי: אפשר להכין שני דברים, גם לשפר את הגז וגם להכין מערך של אנשים שיהיה מסוגל לתחזק את זה.

ראובן קמחי: יש צורך במערכות הכשרה, הדרכה והרשאה.

שלום שמחון: ההצעה של היבואנים היא ראשון לראשון 2006.

שלום שמחון: המקומיים מסתפקים בראשון לראשון 2005.

דורון עמיר: אני מנכ"ל יבואני מיציבושי.

דורון עמיר: אני מסכים לשנתיים.

לאה ורון: האם אתה מסכים או שגם אתה מבקש שנתיים?

דורון עמיר: מבקש גם שנתיים.

דורון עמיר: "מיציבוישי" היא יצרנית מהגדולות בעולם, אנחנו מדברים על ליגה אחרת, מוצר פרמיום שמגיע מיפן.

דורון עמיר: אני הייתי בטוקיו כדי לדון שם איך אנחנו מעלים ל-3.

דורון עמיר: הם לא מכירים את זה בשום מדינה בעולם.

דורון עמיר: הם לא הצליחו להבין למה מדינת ישראל הגיעה דווקא ל-3.

דורון עמיר: למה לא ל-2.8, למה לא ל-3.2?

דורון עמיר: לדעתי, אם תחליט על שנה, עוד שנה יבואו אליך, לא יעמדו בזה, והתנאי היחידי הוא מעבר לגז חדש.

דורון עמיר: אף יצרן לא יעמוד בזה.

עו"ד זאב גרוס: עמדת המשרד המקצועי היא שיש היום בהחלט יכולת ליבואנים להביא מזגנים שה-COP שלהם הוא במינימום 3, לפחות.

עו"ד זאב גרוס: הם יכולים להביא גם מזגנים יותר טובים.

עו"ד זאב גרוס: אם היבואנים רוצים "לדפוק" את היצרנים המקומיים אז אין בעיה.

עו"ד זאב גרוס: יש תקנה כבר בתוקף, אין שום בעיה בעולם להיכנס לדרישה של COP 3 בראשון לראשון 2004.

עו"ד זאב גרוס: אנחנו באנו לקראת הייצור המקומי, אנחנו מוכנים לדחות את הכניסה הזו עד שנת 2005, גם שהיבואנים ירגישו שהם יכולים לעבוד עם דברים שהם מכירים, גם נושא של דירוג אנרגטי עם כל המדבקות, עם הכל.

עו"ד זאב גרוס: הם מסוגלים לעמוד בכל דבר.

עו"ד זאב גרוס: הם כבר היום יכולים לעשות את הדבר הזה.

עו"ד זאב גרוס: אם היבואנים רוצים להציב את המצב אז אין בעיה.

עו"ד זאב גרוס: החל מהראשון לראשון 2004 ייכנס מינימום COP 3 ואחר כך יחיו היצרנים המקומיים.

ראובן קמחי: מי קבע ש-COP יותר טוב מ-EER לדוגמא?

עו"ד זאב גרוס: זאת התקנה הקיימת.

שלום שמחון: שר התשתיות פנה לוועדה וביקש ארכה של שנה.

שלום שמחון: היצרנים המקומיים לאור בקשתו של חבר הכנסת טל, אמרו שמבחינתם זוהי בקשה לדחייה סופית, ואנחנו רשמנו את זה לפנינו.

שלום שמחון: אתם באים ואומרים עכשיו שאתם רוצים דחייה של שנה נוספת.

שלום שמחון: כלומר שזה יהיה עד 2006.

שלום שמחון: הנקודה כרגע היא לא סוג הגז.

שלום שמחון: יושבים פה שלושה חברי כנסת והם צריכים להכריע כרגע בין שתי אפשרויות, להסתפק בבקשת משרד התשתיות לאשר ארכה לראשון לראשון 2005, או להיענות לבקשת היבואנים ולתת דחייה של שנה נוספת.

אתי בנדלר: אם הוועדה מוכנה לאשר הצעת שר לתקנות או לחקיקת משנה בתיקונים, למעשה היא אומרת במילים אחרות: אנחנו לא מאשרים את התקנות, אלא אם כן יסכים השר לשינוי הזה והזה.

אתי בנדלר: אם מדובר בקיצור תקופה, אין ספק שהשר יסכים.

אתי בנדלר: אם הוא הסכים לדחות עד 2004 הוא היה מסכי ם לדחייה של ששה חודשים.

שלום שמחון: האפשרות השנייה לא עומדת.

אתי בנדלר: לא קיימת בכלל.

אתי בנדלר: שאלתי בשקט את חברי האם יש איזשהו סיכוי שהשר יסכים לדחייה של שנתיים, הוא אומר לי לא.

אתי בנדלר: זאת אומרת שהאפשרות היא שאם השר לא יקבל את זה אז זה ייכנס כבר לתוקף.

דוד טל: כמה שוק מיזוג האוויר מגלגל בשנה?

עדי פרי: 300 אלף מזגנים, מתוכם 100 אלף מיובאים.

שלום שמחון: חבר הכנסת כהן, בחודש דצמבר 2000 הייתה פה ישיבה ובישיבה הזו ראש הוועדה נתן איזשהי הבטחה שבאיזשהו שלב כאשר יבואו התקנות המקוריות הם יוכלו לערער.

שלום שמחון: הדיון הקודם ב-2003 היה כתוצאה מהערעור הזה.

שלום שמחון: אם אנחנו משאירים את המצב עם איזשהו פתח מהסוג הזה אז אנחנו מזמינים עכשיו את בקשת הדחייה הבאה.

שלום שמחון: אני מציע לנו לאשר את בקשת הארכה.

שלום שמחון: אני רוצה לבקש שהטענות יושמעו במשרד התשתיות.

אליעזר כהן: בנושאים טכניים יש כל הזמן חידושים, אי אפשר לא להיות מודע לכך.

עו"ד זאב גרוס: הדברים הופצו לאיגוד לשכות המסחר כדי שהוא ייצג את היבואנים.

עו"ד זאב גרוס: אנחנו נשמח מאוד לקבל את ההערות של כולם.

עו"ד זאב גרוס: נשב עם כולם.

שלום שמחון: האם זה בסדר?

דוד טל: מבחינתי זה לא בסדר.

דוד טל: אני מוכן ללכת אחרי היושב ראש, אבל כפי שאמרתי לך, ההצבעה שלי מותנית בכך שזה לא יוארך עוד הפעם ב-2005.

דוד טל: זאת אומרת, זה יהיה ב-2005 ולא מעבר לכך.

דוד טל: לא תשמע בהמשך שום טענה אחרת על כך שרוצים להאריך את זה ל-2006, 2007 ו-2008.

דוד טל: לדעתי זה מאוד לא רציני ולכן אני לא יכול להצביע על דבר כזה.

רונן רגב: אני רוצה להתייחס לנושא ההיערכות של עוד שנתיים.

רונן רגב: הייתה כבר היערכות של ארבע שנים, זה מה שכבר דובר עליו.

שלום שמחון: אנחנו מאשרים היום שנה, לא מאשרים שנתיים.

רונן רגב: אנחנו מבקשים שהוועדה תעסוק בהרחבת חובת הגילוי.

רונן רגב: כמו שנאמר אין כיום מידע בידי הציבור.

שלום שמחון: אנחנו פנינו ליצרנים המקומיים והם אמרו שהם מסתפקים בתאריך הזה.

שלום שמחון: זאת אומרת, עוד שנה לא יהיה פה דיון נוסף על הדבר הזה.

שלום שמחון: אבל, היבואנים אמרו פה שמבחינתם זה לא פרק זמן שמספיק.

שלום שמחון: משרד התשתיות הודיע שהוא יקשיב להם וישמע את הטענות שלהם ככל האפשר.

שלום שמחון: אני יודע שהמהלך הזה הוא מהלך של הרבה שנים.

שלום שמחון: מבחינתנו, אנחנו נאריך את השנה הזו.

רונן רגב: אני מדבר על חובת גילוי של מקדם היעילות האנרגטית ופרסומו.

רונן רגב: אם אנחנו רוצים שהצרכן הישראלי יהיה מודע יותר לנושא הזה, יתחיל לבחור את המזגנים בין היתר על סמך הנתון הזה, צריך לשפר את הגילוי ואת החשיפה של המידע.

עו"ד זאב גרוס: התקנות החדשות כוללות את נושא הדירוג האנרגטי.

עו"ד זאב גרוס: הדבר הזה יופיע במדבקה כמו שאנחנו מציעים על מקררים, כמו שמופיע כיום באירופה.

עו"ד זאב גרוס: כל החומר הזה יהיה כבר.

רונן רגב: בסדר, אבל אני מדבר בנוסף על דירוג גם על חובת גילוי בפרסום.

שלום שמחון: אנחנו נביא את זה לידי ביטוי בעת שיובאו התקנות.

שלום שמחון: שאם הוא לא יביא את זה, אנחנו נביא את זה לידי ביטוי.

אתי בנדלר: ככל שיש סמכות לוועדה בחוק המסמיך.

אתי בנדלר: אני לא יודעת אם הוועדה יכולה להתנות אישור תקנות בכך שבפרסומות מסחריות יופיעו דברים מסוימים.

אתי בנדלר: צריך לבדוק בחוק המסמיך.

בני גולדשטיין: לא כל המזגנים מיובאים.

בני גולדשטיין: יש הרבה מזגנים שמיוצרים בישראל.

בני גולדשטיין: בעקבות הדחייה הזו שמיועדת לראשון ראשון 2005, אנחנו נכנסים להשקעות גדולות, ואנחנו מעמידים את המוצרים החדשים בדיוק בזמן.

בני גולדשטיין: כך שאם באיזשהו שלב תתבצע פה דחייה אז ייגרמו לנו נזקים גדולים.

שלום שמחון: אנחנו מאשרים היום את הראשון לראשון 2005, אני לא יודע על איזה דחייה אתם מדברים?

בני גולדשטיין: הייתה הערה שאולי נדון עוד הפעם ונאריך בעוד שנה.

בני גולדשטיין: אני רק אומר, אנחנו לוקחים את השנה הזו כטאבו ומתחילים להשקיע השקעות גדולות.

בני גולדשטיין: לכן, אם יתברר פתאום בעוד זמן שיש דיון בהארכה, אז אנחנו למעשה נכנסנו למהלך סרק.

שלום שמחון: אני רק רוצה להזכיר למר גולדשטיין שמה שקרה עכשיו הוא בעקבות פנייה שלכם.

בני גולדשטיין: אנחנו מבקשים שלא יהיה מצב שיאריכו בעוד שנה, הווה אומר מעל לראשון לראשון 2005.

בני גולדשטיין: אנחנו נכנסים כרגע להשקעות.

סורין לוי: קודם כל, אני רוצה להבהיר שיש לנו יצור לא מבוטל בארץ.

סורין לוי: כל היחידות הגדולות מיוצרות בארץ.

סורין לוי: השגת ה-COP היא בעייתית יותר ביחידות הגדולות.

סורין לוי: שנית, אני רוצה לומר לכם שאנחנו כבר יישמנו שלב ראשון של התקנה הקיימת של COP 2.6.

סורין לוי: שינינו את כל הליין של המוצרים והשקענו במעבדות חדשות.

סורין לוי: אבל ה-2.6 הוא עדיין לא באכיפה, והוא לא יהיה גם במהלך 2004.

סורין לוי: במכון התקנים אין מעבדות.

סורין לוי: השלב הראשון של התקנה לא יושם.

עו"ד זאב גרוס: אנחנו מקווים שהמעבדה של מכון התקנים תהיה מעודכנת ברבעון הראשון של 2004 ואז אנחנו נפעל מול המכס בכדי לגרום לכך שאף אחד לא יביא לכאן מזגנים שלא יצליחו לעבור את ה- - -

ראובן קמחי: אם המכון לא בנוי לזה, אין אמצעי בדיקה, אז מה עשינו?

סורין לוי: אנחנו השקענו בשלב ה-2.6 ואם מחליטים עכשיו על שלב נוסף - - -

שלום שמחון: אני מציע לאשר את הדחייה הזו לראשון לראשון 2005.

שלום שמחון: נכון לרגע הזה עמדת הוועדה כעת היא שלא יהיו דחיות נוספות.

שלום שמחון: עם זאת, ברור שלא ניתן לצפות את כל הנסיבות שייתכן ויתפתחו במשך השנה, לכן ברור שלא ניתן להתחייב כפי שלא ניתן להתחייב לגבי שום נושא עתידי.

שלום שמחון: אני לא יכול להתחייב על דבר מהסוג הזה.

שלום שמחון: העמדה שלנו עכשיו היא ברורה, הראשון לראשון 2005, נקודה.

שלום שמחון: אני לא מהנדס גז ואני לא יודע מה יהיה אם מחר בבוקר יגידו שרק עם הגז אפשר לעשות את זה.

דוד טל: אדוני היושב ראש, עיני לא צרה ביבואנים ואם הם יעשו עסקים טובים אז זה יהיה בסדר.

דוד טל: אבל, אני חושב שלנו יש קודם כל מחויבות לשוק המקומי שלנו.

דוד טל: כתוצאה מתהליכים שאנחנו מניעים, נכנסות חברות להשקעות.

דוד טל: "אלקטרה" במקרה הזה כבר נכנסה להשקעה, מנכ"ל "תדיראן" אומר שהוא עתיד להשקיע כסף בשנה הבאה.

דוד טל: מאוד חשובים לי דברי נציג הצרכנים ש-שזה חיסכון של 700 מיליון שקל לצרכנים.

דוד טל: עם כל הכבוד לאהדה שיש לי ליבואנים באשר הם, אני לא יכול להעמיס על העסקים פה במדינה עומס שהוא לא הוגן.

דוד טל: "תדיראן" ו"אלקטרה" לא יכולות להתחרות לא עם קריסטל ולא עם "מיציבושי" מפני שיש להם עומסים שונים כמו שראינו שקרה בדואר, למשל.

דוד טל: העמיסו עליהם מכשירים חדשים, זה עוד כמה מיליונים שלא נופלים על מתחרים אחרים.

דוד טל: זה לא הוגן לעשות את זה לשוק שלנו.

דוד טל: האם אנחנו רוצים שיפטרו עוד אנשים?

עדי פרי: ציבור היבואנים מעסיק הרבה מאוד אנשים.

עדי פרי: בחברת "טורנדו" מתפרנסות כ-800 משפחות.

עדי פרי: אנחנו גם כך משלמים 12% מס ביבוא שלא משלמים ביצור המקומי.

עדי פרי: זה לא באותם תנאים של תחרות.

שלום שמחון: אף אחד לא נגד היבואנים, אני יודע שאתם מפרנסים כאן משפחות וכן הלאה.

שלום שמחון: הוויכוח המקצועי היה צריך להיות במישור אחר.

שלום שמחון: הוויכוח המקצועי בניכם הוא חלק מתהליכים שנמשכים כבר הרבה שנים והוא צריך להיות במשרד התשתיות.

שלום שמחון: אני הקראתי את הסיכום שלי מתוך כוונה שלא תהיינה דחיות נוספות, אלא אם יקרה משהו דרמטי.

שלום שמחון: אם יהיה אירוע דרמטי, אני אקרא לחברים ואני אומר להם שקרה משהו דרמטי, אבל נכון לרגע זה זה לא נראה כך.

דורון עמיר: הדגש צריך להיות על אי בקשת דחייה ואני באמת לא רוצה להישמע ציני מהיצרנים המקומיים.

דורון עמיר: אני יכול להתחיל להביא ממחר בבוקר מזגן עם גז חדש, יעילות 3.

דורון עמיר: שיהיה ברור שהמזגן יעלה יותר כסף לצרכן הישראלי.

דורון עמיר: אנחנו יכולים לעמוד בזה, מאוד יהיה מעניין לראות מי יבקש את הדחייה עוד שנה.

דורון עמיר: אני יכול לעמוד בזה, אין לנו שום בעיה.

דוד טל: האם אתם מסכימים ל-2004?

עדי פרי: לא, כי זה לא מעשי.

אתי בנדלר: התקנה היא רק שינוי תאריך.

שלום שמחון: "בתוקף סמכותי לפי סעיף 3 לחוק מקורות אנרגיה התש"ן-1989, ובאישור ועדת הכלכלה של הכנסת אני מתקין תקנות אלה: תיקון תקנה 2 - 1.

שלום שמחון: בתקנה 2 לתקנות מקורות אנרגיה (יעילות אנרגטית וסימון אנרגטי במזגנים), התשס"א-2000, בתקנה משנה (א)(3), במקום "מיום ז' בטבת התשס"ד (1 בינואר 2004)" יבוא "מיום כ' בטבת (1 בינואר 2005 )".

שלום שמחון: " עמדת הוועדה כעת היא שלא יהיו דחיות נוספות, נקודה.

דוד טל: היא גם עמדת משרד התשתיות, כן?

קריאה: כן.

שלום שמחון: עם זאת, ברור שלא ניתן לצפות את כל הנסיבות שייתכן ויתפתחו במשך השנה.

שלום שמחון: לכן ברור שלא ניתן להתחייב כפי שלא ניתן להתחייב לגבי שום נושא עתידי.

אתי בנדלר: האם מישהו יכול היום להתחייב לגבי משהו עתידי שלא יקרה בשום פנים ואופן?

שלום שמחון: מי בעד?

שלום שמחון: מי נגד?

שלום שמחון: אין.

שלום שמחון: התקנות אושרו, תודה רבה.